Кытчы пыре дарт? — Удмурт дунне\nBy Удмурт Дунне 27 августа, 2013 12:24\n«Дарт» газетлы таяз паларе 17 мурт гинэ гожтӥськем. Нош малы сыӵе ичи?\nТросэз егитъёс гуртъёсысь потэмын. Озьыен, школаын дышетскыкузы, соос понна газет-журналъёслы анай-атайзы гожтӥськылӥзы. Нош нылзы-пизы дасьсэ гинэ адӟе, лыдӟе. Ма, куд-огез озьы но сое кияз уг кутылы. Соин ик пӧрме: анай аслыз егитъёслэсь газет-журналзэс басьтэ.\nАлнаш ёросэ эше доры ветлыкум, анаез мыным шуэ:\n— Мон ведь, нылы, тон понна «Дарт» газетлы гожтӥськи. Тон отчы гожъяськиськод шуыса. Берпуметӥ ӝожтӥськондэ но лыдӟи. Нырысь кышкай, оло, мынам нылы сярысь гожтӥд шуыса. Ӧд ук? Яке мынамез-а диетаын пуке?\nАрлыдо лыдӟисьме адӟыса, мон нырысь пайми. Угось ӝожтӥськонъёсме егитъёсты визьман понна гожъясько. Мукет ласянь, тунсыко но потӥз. Ачиз эше гожъямъёсме уг но адӟы, дыр, со сярысь номыр уг поттылы бере, нош анаез… Кӧня ке улыса, лыдӟисе будэтӥз на:\n— Нылы городысь бертаку, мон солы удмурт егитъёслэн ужрадъёссы сярысь верасько. Отчы ветлы вал, сое кар шуыса. Яке кызьы таиз ужрад ортчиз, мар сояз тунсыкоез вал шуыса, юасько. Нош со, синъёссэ маке быдӟа ик карыса, шорам долка, тон кытысь ваньзэ тодӥськод, юа.\nТа учыр монэ трос малпаськытӥз. Одӥг ласянь, шумпотӥ, мынам но лыдӟисьёсы вань шуыса. Мукет ласянь, кин понна «Дарт» потэ? Малпасько, туэ сое басьто асьсэос егит журналистъёс, отчы гожъясько бере, но соослэн лыдӟисьёссы (ӵемысь со журналистъёслэн ӵыжы-выжыоссы яке эшъёссы). Нош мукетъёсыз егитъёс? Оло, соослы тырме вотэсысь «Дартэз» бугыръяны?\nНо вотэсысь но тросэз меда сое лыдӟо? Огъяулонниысь нылъёс толэзьлы огпол модалы сӥзем журналлы сю манетсэс куштыны дась. Но, ӟуч кылынзэ лыдӟытозь, удмуртсэ кутэмзы уг пот шат? Тросэз шуозы: а мар — «Дартын» мода сярысь ичи гожъямын луэ яке воксё номыр ӧвӧл. Но, нылъёс-чеберайёс, малы тӥ ас мылкыдъёстэс, малпанъёстэс редакциын ужасьёслы уд вераське, уд гожтӥське? Газет тӥ понна лэсьтӥське ук. Яке малы модаез валась ныллы аслыз удмурт кылын материал гожтонтэм но редакцие ыстонтэм? Ойдолэ ваньмы ӵош газетэз лэсьтом!\nСазьтӥське — егитъёслы потӥсь газет-журналъёсты анайёсмы лыдӟо! Соин арлыдоос удмурт егитъёслэн улонзы сярысь тросгес но тодо. Оло, ӝоген «Дартэз» но арлыдоос ик лэсьтозы?\nЕгит дырмес «мон! мон! мон!» шуыса ортчытӥськом но дарт мылкыдмес олокытчы паллянэ лэзиськом. Кӧня ке ар улыса, удмурт газет-журналъёс ворсаськизы ке, соку-а янгышмес валалом?